Իսկ ես շարունակում եմ նայել հուշանվեր-քաղաքին: Մի ժամանակ այն իրոք մաս է կազմել մեծ, իսկական Նյու Յորքի, հետո նրան պոկել-բերել են այստեղ, մեզ մոտ` իր մեծ հայրենիքից ուղիղ կես աշխարհ հեռու, որպես հուշանվեր: Ու այն փտել է: Ես ուզում եմ համոզել ինքս ինձ, որ նեխումը կապված է ոչ հերմետիկության, բակտերիաների եւ այլ, ռացիոնալ պատճառների հետ: Ես այդպես ուզում եմ: Քանի որ չեմ ուզում մտածել, թե ինչ-որ մեկի կողմից բերված հուշանվերը փտել է իր իսկ ունեցած հուշերի հետ միասին. փտում են հուշերը` փտում է հուշանվերը: Ոչ: Ես այդպես չեմ ուզում: